Okresná prokuratúra Levice 
Šafárikova 7, 934 01 Levice 1 	

Sp. zn. : 1 Pv 607/11/4402	Levice, 29.5.2012
EEČ : 2-31-56-2012

U Z N E S E N I E

Trestná vec:	obvinený XXXXX  
Prečin:	Poškodzovanie a znehodnocovanie kultúrneho dedičstva podľa § 249 odsek 1, odsek 2 písmeno c Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Levice
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
Dňa 05. 08. 2011 v poobedňajších hodinách v katastri obce Šarovce, medzi mestom Želiezovce a obcou Šarovce vyhľadával pomocou detektora kovov staré železo na odovzdanie do zberu, počas čoho našiel archeologické nálezy a to 1 kus zlatej hrudky (surovina, pravek), 1 kus striebornej mince z doby laténskej a 1 kus striebornej mince - fenig, Přemysl Otakar II. (1253-1278), ako aj v presne nezistenom čase v katastri obce Hronovce našiel aj ďalšie archeologické nálezy a to kovové predmety, mince, keramické črepy, štiepanú kamennú industriu v celkovom počte 187 ks, ktoré archeologické nálezy následne neohlásil pamiatkovému úradu, čím Slovenskej republike spôsobil škodu vo výške 2.888,24 Eur, a tieto neoprávnene prechovával v mieste svojho trvalého bydliska až do 04. 11. 2011, kedy všetkých 190 kusov dobrovoľne vydal vyšetrovateľovi PZ.
Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
18 mesiacov
Z priloženého spisového materialu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
Vyšetrovateľ PZ v Leviciach ukončil skrátené vyšetrovanie v trestnej veci obvineného XXXXX, stíhaného za prečin poškodzovania a znehodnocovania archeologického dedičstva podľa § 249 odsek 1 Trestného zákona na skutkovom základe uvedenom vo výrokovej časti tohto uznesenia.
Preskúmaním spisu som zistil, že sú splnené všetky podmienky v zmysle § 216 odsek 1 písmeno a/, b/, c/ Trestného poriadku na podmienečné zastavenie trestného stíhania. S poukazom na výšku spôsobenej škody boli oprávnené osoby dňa 04. 05. 2012 upozornené na zmenu právnej kvalifikácie v tom smere, že konanie obvineného bude v ďalšom priebehu konania právne kvalifikované ako prečin poškodzovania a znehodnocovania archeologického dedičstva podľa § 249 odsek 1, odsek 2 písmeno c/ Trestného zákona.
Podľa § 216 odsek 1 Trestného poriadku v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu podmienečne zastaviť trestné stíhanie, ak
a)	vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne,
b)	nahradil škodu, ak bola činom spôsobená, alebo s poškodeným o jej náhrade uzavrel dohodu alebo urobil iné potrebné opatrenia na jej náhradu, a
c)	vzhľadom na osobu obvineného, s prihliadnutím na jeho doterajší život a na okolnosti prípadu možno takéto rozhodnutie považovať za dostačujúce.
Horná hranica trestu odňatia slobody za prečin poškodzovania a znehodnocovania archeologického dedičstva podľa § 249 odsek 2 Trestného zákona je 5 (päť) rokov, teda neprevyšuje 5 (päť) rokov.
Obvinený XXXXX dal súhlas na podmienečné zastavenie trestného stíhania dňa 07. 11. 2011.
Vo svojom výsluchu zo dňa 07. 11. 2011 vyhlásil, že spáchal skutok, za ktorý je stíhaný, pričom nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne.
Z výpovede XXXXX, splnomocnenej zástupkyne Pamiatkového úradu Slovenskej republiky vyplýva, že obvineným nájdené predmety sú archeologickými nálezmi, ktoré mali podľa odborného vyjadrenia celkovú hodnotu vo výške 2.888,24 Eur. Náhradu spôsobenej škody nežiada, nakoľko táto bola zachránená vrátením vecí oprávnenému vlastníkovi, Slovenskej republike.
Z posudkov na obvineného vyplýva, že komisiou na ochranu verejného poriadku pri Obecnom úrade Hronovce nebol riešený, v obci sa správa slušne, neevidujú žiadne sťažnosti na jeho osobu.
V Ústrednej evidencii priestupkov MV SR má jeden záznam o blokovej pokute vo výške 20,- Eur za porušenie pravidiel cestnej premávky - osvetlenie vozidiel.
Z odpisu registra trestov vyplýva, že obvinený XXXXX doposiaľ nebol súdne trestaný. 
S poukazom na vyššie uvedené skutočnosti, ako aj na osobu páchateľa, s prihliadnutím na jeho doterajší život a na okolnosti prípadu možno podmienečné zastavenie trestného stíhania považovať za dostačujúce. 
Z týchto dôvodov som rozhodol tak, ako je to uvedené vo výrokovej časti tohto uznesenia.
V zmysle § 217 odsek 1 Trestného poriadku ak obvinený v priebehu skúšobnej doby bude viesť riadny život, prokurátor Okresnej prokuratúry v Leviciach rozhodne, že sa osvedčil. Inak rozhodne, a to prípadne aj počas skúšobnej doby, že sa v trestnom stíhaní pokračuje.

Poučenie:
Proti tomuto uzneseniu môže v zmysle § 216 odsek 5 Trestného poriadku podať sťažnosť obvinený a poškodený, a to do troch dní od doručenia uznesenia, na tunajšiu  prokuratúru. Sťažnosť má odkladný účinok.

Mgr. Gejza Nagy
prokurátor